## MotoGP ajudarà amb 1,6 milions d’euros els municipis de Cheste i de Chiva

*** L’organització del mundial de motociclisme va recaptar 1,6 milions d’euros en el Gran Premi de la Solidaritat
* El director general d’Esport, Luis Cervera, i el CEO de Dorna, Carmelo Ezpeleta, han visitat els alcaldes de Chiva i Cheste**

El director general d’Esport, Luis Cervera, i el CEO de Dorna, Carmelo Ezpeleta, han visitat este dilluns els alcaldes de les poblacions de Chiva, Amparo Fort, i de Cheste, José Morell, per a anunciar una ajuda de MotoGP d’un total d’1,6 milions d’euros per a col·laborar en la reconstrucció després de la DANA.

El director general d’Esport ha manifestat que MotoGP “s’ha posat a la disposició de les corporacions perquè decidisquen la destinació d’eixos diners en temes esportius o en temes socials”. Cervera ha expressat l’agraïment de la Generalitat cap a MotoGP: “és un gest de solidaritat, de suport i d’ajudar els que més ho necessiten, un gest que, com hem pogut comprovar, s’ha produït amb molta freqüència en el món de l’esport en estos últims temps”.

Per la seua part, el CEO de Dorna, Carmelo Ezpeleta ha explicat que “la setmana després de la DANA visitàrem les localitats de Cheste i Chiva que són les dos més pròximes al Circuit Ricardo Tormo i amb les quals tenim una relació més estreta. Ens quedàrem realment impressionats del que va passar i els vaig prometre als alcaldes, tant de Cheste com de Chiva, que intentaríem poder aglutinar totes les iniciatives per a poder ajudar”.

“Finalment, hem pogut sumar una quantitat superior al milió i mig d’euros, és el nostre granet d’arena amb el qual esperem poder fer la vida dels ciutadans de Cheste i de Chiva un poc millor”, ha afegit el responsable del mundial de motociclisme.

En lloc de limitar-se a donar els beneficis generats per la venda d’entrades com a part de la inversió realitzada en l’organització de l’esdeveniment, Dorna ha decidit augmentar la seua contribució en reconeixement d’este esforç col·lectiu i donar un milió d’euros als fons recaptats per a València.

Els equips, a través de la seua associació IRTA, també ha contribuït amb una important donació individual de 100.000 euros al fons de CaixaBank i Creu Roja, i la Cambra de Comerç de Barcelona ha donat 50.000 euros.

A través de la venda d’entrades, camisetes, etc., cada aficionat que va assistir al Gran Premi de la Solidaritat, amb totes les entrades exhaurides, o que va seguir la carrera a tot el món, va fer la seua pròpia contribució, la qual cosa va permetre Dorna Sports, titular dels drets de MotoGP, fer el mateix.

L’esdeveniment també va ser nomenat millor GP de 2024, i d’esta manera es recompensa el Circuit de Barcelona-Catalunya pel seu dur treball entre bastidors.

El total d’1,6 milions d’euros de totes les iniciatives de MotoGP es destinaran ara a la recuperació de les poblacions més pròximes al Circuit  Ricardo Tormo, Cheste i Chiva. Són les comunitats que habitualment reben l’impacte econòmic positiu d’acollir el final de temporada, i les que acullen any rere any la família que conforma MotoGP.

Fecha: 09/12/2024